مبدع الحنكليس القنيطري عندو سوابق إبداعية مفرقة على مدارات القنيطرة، كاين لي منها تحيد حيت بشع وكاين لي راب بالشتا والريح غير الراسو،وعلى مايبدو هاداك أقصى ما قدرات تخرج القنيطرة في مجال النحت، وهو واحل فيهم والقنيطرة واحلة فيه وشي واكل من شي وقاضيين غاراض حتى داز شي مومن وبانوليه دوك جوج قضبان مقيمين في طريق مهدية قال أرى نضحك بيهم شوية مع العشران، صدق مسبب للسيد في ضياع البريكول الإبداعي الغير منتهي حسب صاحبه، قال أنه كان غادي يزيد جوج شلالات والضواو والموسيقى تركية، وهاد الإظافات من عندو هو ممخلصش فيهم غير حبا في القنيطرة هوما مفاهمين معاه على الحنكليس مقيم فقط. الشكل ديال دوك جوج حوتات خايب جوع واخا معرت شنو كان غادي يزيدهم كانو غادي يبقاو خايبين، الرسومات ديال إنسان الكهف في المغارات والكهوف أكثر إتقانا وإبداعا من داك لعجب، ومع ذلك مكانش خاص يريبو بالنسبة ليا لأن كما للجمال جمهور للبشاعة جمهور أيضا، وكنظن أن المغاربة معندهمش مع الجمال والإشكال الهندسية والإنحنائات، بنادم كابر فديور على شكل مربعات فيهم شراجم مربعين مقسومة لبيوت مربعين والسطح عامر خوردة بحال الجوطية ديال الحد اللويزية، أو حتى العمارات راهم عبارة على حيط فيه مربعات سميتهم شراجم، في مدن ميليونية ولكن بلا جرادي بلا منتزهات بلا مسارح بلا متاحف بلا دور للفنون بلا مراحيض عمومية بلا حتى غير الشجر عادي بحال كاع العالم، هنا مصرين يزرعو النخل بشع بلا ظل صالح غير للكسايد تسكر وتدخل فيه مع الربعة ديال الصباح، بنادم بحال هاكة راهلا السقف ديال الإبداع لي يقدر ينتج او يتذوق هو دوك جوج زبوبة هلى شكل حوتات لي دار أميكو في المهدية. حالة النكران الجماعية لي كيعيشوها مغاربة الفايس كتخليهم يتوهموا أننا زعمة في وقت مضى كان عندنا مايكل أنجلو كيزوق فالكنيسة سطاش ، والمنحوتات في كل مدينة والفنانة كيتنافسو والمعارض العالمية كتعرض المنحوتات المغربية، للاسف هادشي عمرو كان طبعا بحالنا بحال أي أمة على وجه الأرض كيبان فينا شي فنان أو فنانة مرة مرة كيكتاشفوه الأجانب، أما واش حنا شعب متذوق للفن ومنتج له طبعا لا، حنا شعب بشع متذوق ومستهلك للبشاعة ومنتج لها، ويكفي تشوف غير علاقة المغاربة مع الزبل كيفاش كيلوحوه فأي بلاصة وصلوها، البلاصة لي مافيها زبل في المغرب هي لي موصلوهاش المغاربة، ومع ذلك حتى هوما باغين منحوتات فنية ديال بصح فالرومبوانات. 
حنا شعب خايب ومستهلك للخيوبية ومنتج لها.. ويكفي تشوف غير علاقة المغاربة مع الزبل ..البلاصة لي مافيها زبل هي لي موصلوهاش المغاربة ومع ذلك حتى هوما باغين منحوتات فنية ديال بصح فالرومبوانات